**Likumprojekta „Grozījumi Politisko partiju likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Ministru kabineta 2014. gada 28. novembra rīkojumu Nr. 694 apstiprinātā Uzņēmējdarbības vides uzlabošanas pasākumu plāna 2014.–2015. gadam 1.3. pasākuma 1. punkts, kas noteic, ka jāizstrādā grozījumi normatīvajos aktos, paredzot uzlabot Latvijas Republikas Uzņēmumu reģistrā (turpmāk – Uzņēmumu reģistrs) saņemto dokumentu un datu apstrādes procedūras, ieviešot jaunus tehnoloģiskos risinājumus Uzņēmumu reģistrā, sakārtot kārtību, kādā dokumenti tiek apstrādāti digitālajā formā, nezaudējot to juridisko statusu pēc to sadales.  Ministru prezidenta 2012. gada 28. decembra rezolūcija Nr. 111-1/127 (turpmāk – Rezolūcija), kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Uzņēmumu reģistra vestajos reģistros iesniedzamo pieteikumu veidlapu paraugus (ne vien veidlapu saturu, bet arī dizainu), nosaka 15 Ministru kabineta noteikumi, ar kuriem kopumā apstiprinātas 114 pieteikumu veidlapas. Tai skaitā uz Politisko partiju likuma (turpmāk – Likums) 20. panta pirmās daļas pamata izdotie Ministru kabineta 2007. gada 23. janvāra noteikumi Nr. 73 „Noteikumi par pieteikumiem ierakstu izdarīšanai politisko partiju reģistrā” (turpmāk – Noteikumi) ierakstu izdarīšanai politisko partiju reģistrā (turpmāk – partiju reģistrs) nosaka 9 pieteikumu veidlapas.  Nepieciešamība grozīt Uzņēmumu reģistra vestajos reģistros iesniedzamo pieteikumu veidlapu apstiprināšanas kārtību konstatēta, Uzņēmumu reģistram veicot izvērtējumu par savā atbildībā esošās nozares regulējumu atbilstoši Rezolūcijā noteiktajam. Rezolūcijā lūgts izvirzīt nozares regulējošo normatīvo aktu vienkāršošanu un administratīvā sloga mazināšanu, kā arī paredzēts atteikties no nevajadzīgā, apsverot, vai spēkā esošais regulējums un tā īstenošanā iesaistītais valsts pārvaldes darbinieku skaits ir samērīgs ar labumu, ko sabiedrība no tā gūst. Papildus reģistrācijas lietu pilnīgas elektronizācijas (ar Ministru kabineta 2013. gada 4. aprīļa rīkojumu Nr. 165 apstiprinātā Uzņēmējdarbības vides uzlabošanas pasākumu plāna 2013.–2014. gadam 1.4. pasākuma 1. punkta ietvaros) ieviešanai nepieciešams izveidot elektronizācijai pielāgotas veidlapas, nodrošinot dokumentu aprites kārtības maiņu.  Nepieciešamība Noteikumos noteikt pieteikumu veidlapu saturu izriet no likuma atrunas principa, kas minēts Administratīvā procesa likuma 11. pantā. Norādāms, ka prasība ar Noteikumiem apstiprināt veidlapās ietveramo būtisko informāciju, kas partiju reģistrā reģistrējamajiem tiesību subjektiem jānorāda obligāti vai, pamatojoties uz kuru var tikt izdots nelabvēlīgs administratīvais akts, ir nepamatota likuma atrunas principa sakarā, jo bieži dublē vai pat ir pretrunā augstāka juridiskā spēka normatīvajam aktam, kurā jau norādītas pieteikumu veidlapās norādāmās ziņas.  Deleģējot Ministru kabinetam noteikt pieteikumu veidlapās norādāmās ziņas, likumdevējs nav deleģējis Ministru kabinetam tiesības pieprasīt norādīt kādas ziņas, kuras neizriet no augstāka juridiskā spēka normatīvā akta. Ievērojot minēto, situācija, kurā ar Noteikumiem, ar kuriem tiktu apstiprinātas pieteikumu veidlapās norādītās ziņas, tiktu prasīts norādīt informāciju, kas neizriet no jau augstāka juridiskā spēka normatīvā akta, būtu Ministru kabinetam noteiktā pilnvarojuma pārsniegšana. Līdz ar to vienīgais pieteikumu veidlapās norādāmo ziņu apstiprināšanas ar Noteikumiem mērķis ir vienuviet detalizēti, izsmeļoši uzskaitīt visas ziņas, kas, piesakot ieraksta izdarīšanu par tiesību subjektu, jānorāda veidlapās.  Pārāk detalizēts regulējums rada vairāk problēmu nekā vispārīga norma, kuru elastīgi, negrozot likumpakārtoto normatīvo aktu, var piepildīt ar saturu atbilstoši saistītajiem likumiem. Turklāt šādu normu iespējams elastīgāk izmantot mainīgos apstākļos. Piemēram, izvēloties visas norādāmās ziņas detalizēti uzskaitīt Noteikumos, katru reizi, kad tiek grozīts augstāka juridiskā spēka normatīvais akts, jāgroza arī Noteikumi. Rezultātā rodas liekas grūtības nodrošināt normatīvo aktu savstarpēju koordinētību un saskaņotību. Papildus norādāms, ka šādu grozījumu Noteikumos izstrādāšanā un pieņemšanā iesaistītais valsts pārvaldes darbinieku skaits (Uzņēmumu reģistra, Tieslietu ministrijas, citu ministriju amatpersonas Valsts sekretāru sanāksme, Ministru kabinets) ir nesamērīgs attiecībā pret labumu, ko sabiedrība no tā gūst.  Ievērojot iepriekš minēto, secināms, ka grozījumi Noteikumos rada normatīvo aktu grozījumu skaita un apjoma nevajadzīgu palielināšanos, kā arī pārmērīgu administratīvo slogu un liekus izdevumus valsts budžetam. Turklāt, ņemot vērā tiesību aktu projekta izstrādes un pieņemšanas laikietilpību, tiek kavēta pieteikumu veidlapu uzlabošana ar papildinājumiem, kuri veidlapu aizpildīšanu padarītu saprotamāku un Uzņēmumu reģistra sniegtos pakalpojumus pieejamākus.  Ņemot vērā iepriekš minēto, nepieciešams atteikties no katrā Uzņēmumu reģistra vestajā reģistrā iesniedzamo pieteikumu veidlapu apstiprināšanas ar Ministru kabineta noteikumiem, tai skaitā no partiju reģistrā iesniedzamo pieteikumu veidlapu apstiprināšanas ar Noteikumiem.  Vienlaikus, ņemot vērā, ka vairākas pieteikumos norādāmās ziņas (tiesību subjektu vai juridisko faktu identificējošā informācija, norādāmās ziņas par pievienojamajiem dokumentiem, informācija par valsts nodevas vai maksas par publikāciju oficiālajā izdevumā „Latvijas Vēstnesis” samaksu, informācija par lēmuma saņemšanas veidu, kontaktinformācija saziņai) ir vienādas visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem, lai nedublētu regulējumu, šīs ziņas nosakāmas likumā „Par Latvijas Republikas Uzņēmumu reģistru”, kā normatīvajā aktā, kas piemērojams visos gadījumos, kad tiek iesniegti pieteikumi Uzņēmumu reģistram.  Likumā savukārt nosakāmas pieteikumu veidlapās norādāmās ziņas ierakstu izdarīšanai vai dokumentu reģistrācijai (pievienošanai lietai) partiju reģistrā. Nosakāms, ka, piesakot ierakstīšanai partiju reģistrā tiesību subjektu, pieteikumā norādāmas visas sākotnēji ierakstāmās ziņas, savukārt, piesakot izmaiņas partiju reģistrā ierakstāmajās ziņās, pieteikumā norāda jaunās ziņas, kas mainījušās. Šāda tiesiskā regulējuma rezultātā partiju reģistrā ierakstāmajiem tiesību subjektiem pieteikumos ieraksta izdarīšanai vai dokumentu pievienošanai reģistrācijas lietai norādāmās ziņas būs noteiktas likuma „Par Latvijas Republikas Uzņēmumu reģistru” vispārīgajā regulējumā, Likuma normā, kas nosaka ierakstu reģistrā saturu un īpašos gadījumos – Likuma normās, kas regulē konkrēta ieraksta izdarīšanu. Piesakot ierakstīšanai tiesību subjektu partiju reģistrā, pieteikumā būs norādāmas visas ziņas, kas sākotnēji ierakstāmas partiju reģistrā, savukārt, iesniedzot pieteikumu par izmaiņu ierakstīšanu partiju reģistrā, tikai jaunās ziņas, atbilstoši Likumā noteiktajam ieraksta saturam. Vienlaikus Uzņēmumu reģistram iesniedzamajiem pieteikumiem jāatbilst arī normatīvo aktu prasībām attiecībā uz dokumentu juridisko spēku un formu.  Norādāmo ziņu apkopošana vienuviet savukārt iespējama, Uzņēmumu reģistram nodrošinot pieteikumu veidlapu pieejamību, gan klātienē Uzņēmumu reģistra telpās, gan elektroniskajā vidē. Atbilstoši valsts pārvaldes iestāžu, klientu u.c. pamatotiem ieteikumiem pieteikumu veidlapas tiks uzlabotas ar papildinājumiem, kuri padarīs Uzņēmumu reģistra klientiem veidlapu aizpildīšanu saprotamāku un Uzņēmumu reģistra sniegtos pakalpojumus pieejamākus. Izmantojot portatīvā dokumenta (*Portable Document Format* (PDF) *Forms*) formāta tehnoloģijas, Uzņēmumu reģistrā iesūtītās veidlapas saturs tiks atpazīts, nodrošinot datu automatizētu iegūšanu no pieteikumu veidlapām un importējot datus no veidlapām tieši Uzņēmumu reģistra informācijas sistēmā. Risinājums paredz datu iegūšanu no elektroniskā formā iesniegtajām pieteikumu veidlapām un ar roku aizpildītām veidlapām. Tādā veidā tiks nodrošināts, ka daļa veidlapās norādīto datu Uzņēmumu reģistra valsts notāram nebūs jāievada manuāli. Minētais risinājums mazinās ar pakalpojuma sniegšanu saistīto resursu patēriņu Uzņēmumu reģistram.  Ievērojot minēto, nepieciešams izslēgt Likumā noteikto deleģējumu Ministru kabinetam apstiprināt partiju reģistrā iesniedzamās pieteikumu veidlapas, vienlaikus Likumā korekti nosakot Uzņēmumu reģistram iesniedzamās ziņas un pieteikumu veidlapām pievienojamos dokumentus.  Līdzīga satura grozījumus, nodrošinot vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, paredzēts veikt arī citos likumos, kuros noteikta Uzņēmumu reģistra vestajos reģistros iesniedzamo pieteikumu veidlapu apstiprināšanas kārtība. Ievērojot minēto, grozījumu Likumā spēkā stāšanās nosakāma tāda pati kā attiecīgā satura grozījumiem likumā „Par Latvijas Republikas Uzņēmumu reģistru” – 2017. gada 1. janvāris. Savukārt, lai nodrošinātu, ka visas pieteikumos norādāmās ziņas ir norādītas normatīvajos aktos, grozījumiem Likumā attiecībā uz atteikšanos no pieteikumu veidlapu apstiprināšanas ar Noteikumiem, jāstājas spēkā vienlaikus ar saistītajiem grozījumiem likumā „Par Latvijas Republikas Uzņēmumu reģistru”.  Papildus, ņemot vērā, ka politiskās partijas ir viena no biedrošanās brīvības izpausmes formām un tām vairākās darbībās piemērojams arī biedrību normatīvais regulējums, politiskajām partijām būtu nosakāmas vismaz tikpat stingras prasības attiecībā uz iesniedzamajiem dokumentiem valdes locekļu ierakstīšanai partiju reģistrā kā biedrībām, piesakot valdes locekļu ierakstīšanu biedrību un nodibinājumu reģistrā. Biedrību un nodibinājumu likuma 26. panta otrās daļas 3. punktā noteikts, ka pieteikumam par biedrības ierakstīšanu biedrību un nodibinājumu reģistrā pievienojama katra valdes locekļa rakstveida piekrišana būt par valdes locekli. Savukārt Likuma 16. panta otrās daļas 5. punkts nosaka, ka pieteikumam par partijas ierakstīšanu partiju reģistrā pievieno partijas valdes locekļu sarakstu, kas ietver vienīgi valdes locekļu uzskaitījumu, neapliecinot, ka katrs sarakstā iekļautais valdes loceklis tiešām piekritis ieņemt valdes locekļa amatu partijā. Tādejādi rodas risks, ka valdes locekļu sarakstā var tikt norādītas personas, kas, lai arī ir ievēlētas par partijas valdes locekļiem, pašas nemaz nepiekrīt ieņemt valdes locekļa amatu. Ievērojot minēto, Likumā noteiktā prasība iesniegt valdes locekļu sarakstus aizstājama ar prasību iesniegt valdes locekļu rakstveida piekrišanas ieņemt valdes locekļu amatus. |
| 3. | Projekta izstrādē iesaistītās institūcijas | Tieslietu ministrija, Uzņēmumu reģistrs. |
| 4. | Cita informācija | Nav. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekta „Grozījumi Politisko partiju likumā” (turpmāk – Likumprojekts) tiesiskais regulējums attiecināms uz Uzņēmumu reģistra vestajā partiju reģistrā jau reģistrētajiem tiesību subjektiem, kā arī tiem, kas nākotnē iesniegs pieteikumus ierakstu izdarīšanai partiju reģistrā. Uz 2015. gada 1. oktobri Uzņēmumu reģistrā reģistrēti 74 tiesību subjekti, kas normatīvajos aktos noteiktajā kārtībā nav izslēgti no partiju reģistra.  Tāpat tiesiskais regulējums ietekmēs arī Uzņēmumu reģistra nodarbinātos, nodrošinot jaunu, ērtāku risinājumu datu ievadei Uzņēmumu reģistra informācijas sistēmā par reģistrējamajiem tiesību subjektiem partiju reģistrā. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā paredzēto grozījumu spēkā stāšanās rezultātā samazināsies administratīvais slogs partiju reģistrā ierakstāmajiem tiesību subjektiem. Uzņēmumu reģistra klientiem turpmāk nebūs jāsaskaras ar nepilnīgām pieteikumu veidlapām un pašiem jāvērtē to saturs, gadījumos, ja veidlapas nav bijis iespējams laikā aktualizēt strauju normatīvo aktu grozījumu rezultātā. Tāpat Uzņēmumu reģistram atbilstoši klientu ieteikumiem būs iespēja operatīvi papildināt pieteikumu veidlapu paraugus ar fakultatīvi norādāmu informāciju, kas atvieglos klientiem veidlapu aizpildīšanu un Uzņēmumu reģistra sniegto pakalpojumu pieejamību.  Likumprojektā paredzēto grozījumu spēkā stāšanās rezultātā samazināsies Uzņēmumu reģistra nodarbinātajiem ar pakalpojumu sniegšanu saistītais laika resursu patēriņš. Tāpat Likumprojektā paredzētie grozījumi samazinās administratīvo resursu patēriņu Tieslietu ministrijai, kā arī saskaņošanas procesā iesaistītajām ministrijām, iestādēm un Ministru kabinetam kopumā – turpmāk augstāka juridiskā spēka normatīvā akta grozījumu gadījumā, kas attiektos uz pieteikumu veidlapās ieraksta izdarīšanai partiju reģistrā norādāmajām ziņām vai pieteikumiem pievienojamajiem dokumentiem, vairs nebūs jāizstrādā vai jāsaskaņo grozījumi Ministru kabineta noteikumos. |
| 3. | Administratīvo izmaksu monetārs novērtējums | Ņemot vērā, ka Likumprojekts neparedz jaunu informācijas sniegšanas pienākumu, anotācijas punkts nav aizpildāms. |
| 4. | Cita informācija | Saistībā ar atteikšanos no pieteikumu veidlapu apstiprināšanas ar Noteikumiem norādāms, ka Uzņēmumu reģistrs klientu ērtībai izveidos un apstiprinās elektronizācijai pielāgotas pieteikumu veidlapas, kuras tiks publicētas Uzņēmumu reģistra mājaslapā, kā arī piedāvātas klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto pieteikumu veidlapu izmantošanu. |
|  | | |
| |  | | --- | | **III. Tiesību akta projekta ietekme uz valsts budžetu un pašvaldību budžetiem** | | *Likumprojekts šo jomu neskar.* | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Lai nodrošinātu vienotu regulējumu un vienotu praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, Likumprojektam jāstājas spēkā vienlaikus ar grozījumiem likumā „Par Latvijas Republikas Uzņēmumu reģistru” – 2017. gada 1. janvārī.  Vienlaikus ar grozījumu Likumā spēkā stāšanos, ar kuriem tiks izslēgts arī deleģējums Ministru kabinetam apstiprināt pieteikumu ierakstu izdarīšanai partiju reģistrā veidlapas, spēku zaudēs Noteikumi. |
| 2. | Atbildīgā institūcija | Tieslietu ministrija, Uzņēmumu reģistrs. |
| 3. | Cita informācija | Lai arī nepieciešamie normatīvo aktu grozījumi ir apjomīgi, tie nākotnē novērsīs tiesiski nepamatotu un nelietderīgu normatīvo aktu grozījumu skaita un apjoma palielināšanos, vienlaikus ievērojami uzlabojot Uzņēmumu reģistra klientiem sniegto pakalpojumu pieejamību. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| *Likumprojekts šo jomu neskar.* |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Uzņēmumu reģistrs klientu ērtībai izveidos un apstiprinās elektronizācijai pielāgotas pieteikumu veidlapas, kuras publicēs Uzņēmumu reģistra mājaslapā, kā arī piedāvās klientiem aizpildīšanai uz vietas Uzņēmumu reģistrā. Pieteikumu veidlapu popularizēšanai plānots veikt arī informatīvus pasākumus, kas veicinās Uzņēmumu reģistra apstiprināto pieteikumu veidlapu izmantošanu. Tāpat attiecīgos veidlapu paraugus plānots nepieciešamības gadījumā papildināt, uzlabot atbilstoši sabiedrības mērķgrupas ieteikumiem. |
| 2. | Sabiedrības līdzdalība projekta izstrādē | Sabiedrības līdzdalība nodrošināta, izstrādājot likumprojektu „Grozījumi likumā „Par Latvijas Republikas Uzņēmumu reģistru””.  2016. gada 6. janvārī Uzņēmumu reģistra mājaslapas, kā arī Valsts kancelejas mājaslapas sadaļā „Sabiedrības līdzdalība” tika publicēts sākotnējais paziņojums par līdzdalības procesu likumprojekta „Grozījumi likumā „Par Latvijas Republikas Uzņēmumu reģistru”” izstrādē, norādot uz būtiskajām plānotajām izmaiņām, kas skars Uzņēmumu reģistra, tai skaitā partiju reģistra klientus. |
| 3. | Sabiedrības līdzdalības rezultāti | Līdz 2016. gada 21. janvārim nav saņemts neviens iebildums vai priekšlikums par likumprojektā „Grozījumi likumā „Par Latvijas Republikas Uzņēmumu reģistru”” plānotajām izmaiņām. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

22.08.2016. 18:02

1986

L. Letiņa

67031734, Laima.Letina@ur.gov.lv